П Р О Т О К О Л   40

ОТ ЗАСЕДАНИЕ НА КОМИСИЯ  “ПРОФЕСИОНАЛНА
 ЕТИКА И ПРЕВЕНЦИЯ НА КОРУПЦИЯТА”  КЪМ  ВСС, 
ПРОВЕДЕНО НА  04.11.2013 г.

ПРИСЪСТВАТ: Ясен Тодоров – председател и членовете: Васил Петров, Димитър Узунов, Мария Кузманова, Незабравка Стоева, Юлиана Колева.   

ОТСЪСТВАТ: Даниела Костова – зам. председател /командировка/, Галина Карагьозова /в отпуск/, Галя Георгиева /командировка/, Румен Боев /в отпуск/.

На заседанието присъстват и: Мая Атанасова, главен експерт - юрисконсулт в дирекция „Правна” и Диляна Янкова, старши експерт - юрисконсулт в дирекция „Правна”.
 
 Заседанието протече при следния дневен ред:

1. Заявление за достъп до обществена информация от Лора Орлинова Филева  /вх.№  96-00-336/29.10.2013 г. /
2. Справка за броя на разгледаните и решени преписки от Комисия “Професионална етика и превенция на корупцията” към ВСС за месец октомври  2013г.  
 3. Разглеждане на преписки, образувани по жалби и сигнали.
 4.  Разни.

ОТНОСНО: Т. 1. Заявление за достъп до обществена информация от Лора Орлинова Филева  /вх.№  96-00-336/29.10.2013 г. /
След разисквания,	

Комисия “Професионална етика и превенция на корупцията”
  
					Р  Е  Ш  И:

1.1. На основание чл. 31 ал. 1 от Закона за достъп до обществена информация, срокът за предоставяне на исканата информация следва да се удължи с 14 дни, тъй като същата се отнася до трети лица и за предоставянето й е необходимо тяхното изрично писмено съгласие.
1.2. Да се изиска изричното писмено съгласие на лицата, цитирани в „Отчет за дейността на Прокуратурата по сигналите за корупция на магистрати през периода 1999г. – 2005г.” за предоставянето на същия на лицето заявител по ЗДОИ.
1.3. Решението на КПЕПК да се предостави за изпълнение на отговорния служител по ЗДОИ.

ОТНОСНО: Т. 2. Справка за броя на разгледаните и решени преписки от Комисия “Професионална етика и превенция на корупцията” към ВСС за месец октомври 2013г. 

Комисия “Професионална етика и превенция на корупцията”
  
					Р  Е  Ш  И:

	2.1. Приема за сведение справката за броя на разгледаните и решени преписки от КПЕПК за месец октомври 2013 г. 
2.2. Справката да се изпрати на министъра на правосъдието за сведение и да се публикува на Интернет страницата на Висшия съдебен съвет, раздел Превенция на корупцията. 

ОТНОСНО:  Т. 3. Разглеждане на преписки, образувани по жалби и сигнали.

1. Преписка с вх. № 94-00-896/2013 г., образувана по жалба от … - /ОБЩ СИГНАЛ – Т.1/
Жалбоподателката твърди, че съдия ... от Районен съд – ..., с която са били в близки отношения, се е възползвала от доверието й вследствие на което към момента тя дължи на магистрата сума пари. Изнасят се данни за отправени заплахи и тормоз от страна на съдията.
Жалбата е адресирана и до Главния прокурор на Република България. 
След разисквания,

Комисия “Професионална етика и превенция на корупцията”
  
					Р  Е  Ш  И:

Да се изиска информация от Главния прокурор на Република България, относно наличие на жалба от … и предприетите действия по нея.

2. Отговор от административния ръководител на Районен съд – ..., във връзка с преписка с вх. № 94-00-765/2013 г., образувана по жалба от ... - /ДАННИ ЗА НАРУШЕНИЯ НА ЕТИЧНИТЕ ПРАВИЛА НА МАГИСТРАТИ – Т.3/
Административният ръководител на Районен съд – ... изпраща резултатите от извършена задълбочена проверка по жалба на .... Становището на председателя на съда е, че съдия ... не е имала поведение, несъвместимо с нормите на Етичния кодекс на българските магистрати и уронващо престижа на съдебната власт. 
Прилага материали от проверката включително електронен носител на гр.д. № 350/2013 г. Жалбоподателят не е уведомен.
		
  	Комисия “Професионална етика и превенция на корупцията”
  
					Р  Е  Ш  И:

Да се уведоми ... със следния текст на писмо:
Във връзка с преписка с вх. № 94-00-765/14.08.2013 г., образувана по Ваша жалба, в която изразявате недоволство от действията и произнасянията на съдия …. по гр. д. № 350/2013 г. по описа на Районен съд - ..., Ви уведомяваме следното:
След извършена проверка от административния ръководител – председател на Районен съд – ..., включваща и изслушване на звукозапис от съдебно заседание, проведено на 08.08.2013 г., не се установява поведение на съдия ... по гр. д. № 350/2013 г. по описа на Районен съд – ..., което да е несъвместимо с нормите за поведение, утвърдени в Етичния кодекс на магистратите и уронващо престижа на съдебната система.
Оплакванията в жалбата Ви за нарушаване на процесуалните норми по ГПК касаят правилността на решението по същество на спора и подлежат на проверка при упражнен инстанционен контрол. Такава проверка в момента тече по жалба срещу постановени по делото определения.

3. Отговор от административния ръководител на Окръжен съд – ..., във връзка с преписка с вх. № 94-00-776/2013 г., образувана по жалба от ... - /ОБЩ СИГНАЛ – Т.1/
Административният ръководител  на Окръжен съд – ... изпраща резултатите от извършената проверка по жалба от ..... Същите резултати са изпратени на ИВСС по постъпил идентичен сигнал от същия жалбоподател. Становището на председателя на съда е, че причините за продължителното разглеждане на т.д.  №  …/… г. са обективни – спиране на производство на два пъти, сложност на делото, затруднения при събирането на гласни доказателства и пр.

Комисия “Професионална етика и превенция на корупцията”
  
					Р  Е  Ш  И:

3.1. Да се изиска становището на ИВСС по жалба от … с вх. рег. № Ж – 13 – 779/20.08.2013 г.
3.2. Отлага разглеждането на преписка с вх. № 94-00-776/2013 г. до получаване на информация от ИВСС.

4. Отговор от административния ръководител на ОС – Пловдив, във връзка с преписка с вх. № 94-00-388/2013 г., образувана по жалба от ..., гр. ... - /ОБЩ СИГНАЛ – Т.1/
Сигналът на жалбоподателката беше изпратен повторно на административния ръководител на ОС – ... за извършване на проверка относно администрирането на касационната жалба и изпращането на съобщението по чл. 345 от КТ. 
	В отговора на административния ръководител на ОС – … се съдържа информация само за администрирането на касационната жалба, която към момента е изпратена във Върховен касационен съд. Производството върви, поради което  

Комисия “Професионална етика и превенция на корупцията”
  
					Р  Е  Ш  И:

Приема за сведение и отнася „към дело” преписката, образувана по по жалба от ..., директор на ...

ОТНОСНО: Т. 4. Разни 

1. Информация от Главния прокурор на Република България за образуваните и неприключили наказателни производства срещу магистрати до момента, във връзка с писмо изх. № 91-00-029/29.10.2013 г. на КПЕПК.
Приложение: Писмо ВКП пр.№ 2114/2013 от 25.10.2013 г. на Главния прокурор на Република България. 
След разисквания,

Комисия “Професионална етика и превенция на корупцията”
  
					Р  Е  Ш  И:

1.1. Приема за сведение информация от Главния прокурор на Република България за образуваните и неприключени наказателни производства срещу магистрати.
1.2. С оглед на решение на ВСС по протокол № 5/07.02.2013г. и във връзка с получената информация от Главния прокурор на Република България за образуваните и неприключени наказателни производства срещу магистрати, предлага на Комисията по предложенията и атестирането на съдии, прокурори и следователи да обсъди възможността дирекция „Съдебни кадри, конкурси на магистрати и съдебна статистика” в АВСС да създаде и поддържа регистър на образуваните наказателни производства срещу магистрати. 

2. Разглеждане на сигнали, получени в антикорупционните кутии, поставени в сградите на органите на съдебната власт. 
Районен съд – … изпраща 1 бр. запечатан плик, намерен в антикорупционната кутия в сградата на съда.
След отваряне на плика се намериха материали по дело № 488/2001 и решение № 171/2003 на РС - … от …, гр. …, ул. …15.

Комисия “Професионална етика и превенция на корупцията”  

Р  Е  Ш  И:

Сигналът се възлага на експерт за изготвяне на проект за решение, който да се внесе в заседание на КПЕПК и да се разгледа по общия ред.

	3. Постъпили предложения от комисиите по професионална етика към органите на съдебната власт, във връзка с актуализиране на Правилата за организацията на дейността на комисиите по професионална етика в органите на съдебната власт.

Комисия “Професионална етика и превенция на корупцията”  

Р  Е  Ш  И:

	Възлага на Мая Атанасова и Диляна Янкова, експерти в дирекция „Правна” да обобщят предложенията от комисиите по професионална етика към органите на съдебната власт, във връзка с актуализиране на Правилата за организацията на дейността на комисиите по професионална етика в органите на съдебната власт.

				ПРЕДСЕДАТЕЛ НА „КОМИСИЯ
				ПРОФЕСИОНАЛНА ЕТИКА И
				ПРЕВЕНЦИЯ НА КОРУПЦИЯТА”: /п/
                      
                                                                                               ЯСЕН  ТОДОРОВ